Presidenti Bush paralajmëron Korenë e Veriut që të mos eksportojë armë bërthamore
SHBA dhe Japonia thonë se do të bashkëpunojnë për të zbatuar sanksionet e vendosura nga OKB-ja ndaj Koresë së Veriut
Presidenti Bush thotë se do të përdorë të gjitha mënyrat e nevojshme për të mbajtur përgjegjëse Korenë e Veriut, nëse ajo tenton të eksportojë armë bërthamore. Në një intervistë me rrjetin televiziv amerikan ABC, presidenti Bush tha se udhëheqësi koreano-verior, Kim Jung Il, duhet ta kuptojë se Shtetet e Bashkuara janë të vendosura të mos e lejojnë Penianin të eksportojë teknologji bërthamore. OKB-ja vendosi sanksione ndaj Koresë së Veriut për provën bërthamore të javës së kaluar. Rusia dhe Kina kishin kundërshtuar më parë idenë e sanksioneve. I pyetur nëse Kina është tani plotësisht e vendosur për zbatimin e sanksioneve, presidenti Bush tha se ai ka besim se Pekini pajtohet me qëllimin e një gadishulli korean pa armë bërthamore. Presidenti Bush thotë se nuk është i sigurt nëse këto sanksione do të japin rezultat, por shton se bashkësia ndërkombëtare duhet ta provojë. Prova bërthamore është shndërruar në një problem për zgjedhjet në Kongresin amerikan muajin e ardhëshëm. Disa republikanë thonë se ish-presidenti Bill Klinton nuk arriti të zgjidhte këtë kërcënim dhe ndërkohë ndaloi Korenë e Veriut duke arritur një marrëveshje në vitin 1994, ku në shkëmbim të stimujve ekonomikë Koreja e Veriut ndaloi veprimtarinë për zhvillimin e armëve bërthamore, marrëveshje e cila tani u shkel nga Peniani. Demokratët e opozitës thonë se përparimi i programit bërthamor të Korejsë së Veriut, tregon se presidenti Bush është përqëndruar më shumë se duhet tek lufta në Irak, duke larguar vëmendjen nga Koreja e Veriut. Sekretarja amerikane e shtetit, Kondoliza Rajs, ndodhet në rajon për t’u këshilluar me aleatët. Ajo thotë se Uashingtoni nuk po mundohet të shkallëzonjë krizën, por se Këshilli i Sigurimit veproi në mënyrë të vendosur duke miratuar rezolutën, e cila thotë se prova bërthamore e Koresë së Veriut është e papranueshme. Koreja e Veriut thotë se sanksionet janë një shpallje lufte. //ze//